Ashaan Arries van Elsiesrivier in Kaapstad, is 16 jaar oud en die welverdiende wenner van die #droomgroot17-kompetisie. Hy het deur sy kletsrym-inskrywing bewys dat drome kan waar word, afgesien van ’n mens se omstandighede … solank jy net nooit ophou droom nie.
Ashaan wou graag die kompetisie wen sodat hy die jeug in sy gemeenskap kan wys dat dit altyd moontlik is om jou drome te verwesenlik. Vir Ashaan is die R10 000-prysgeld wat Afrikaans.com namens hom in sy droom belê, ’n stappie nader aan ’n blink toekoms sodat hy eendag, wanneer hy groot is, sy familie ’n beter lewe kan gee. Ashaan sal graag die geld wil gebruik om basiese toerusting aan te koop om hom te help om sy kletsrym-liedjies te skryf en op te neem. Die goeie nuus is dat HemelBesem (Simon Witbooi), ‘n ambassadeur vir Afrikaans.com, hom onder sy vlerk sal neem.
Devonito is passievol in alles wat hy aanpak en sy droom is om ’n skrywer te word. So vertel hy dat sy liefde vir literatuur in graad 5 begin het en hy kon sedertdien nie wegbly van boeke af nie. Na graad 7 het hy begin gedigte skryf. Sy inskrywing was sy tweede Afrikaanse gedig vanjaar en weergee sy gevoelens op eerlike wyse en was ’n poging om beter te kon voel en om aan andere te wys dat hulle nie alleen is nie. Devonito wil graag na skool universiteit toe gaan en ’n BA-graad in Taal en Kultuur verwerf.
Thys Nortje hou van liedjies skryf en glo dat lirieke een van die sterkste wyses is om ’n boodskap of emosie oor te dra. Hy het sy eerste liedjie in graad 7 geskryf. Dit was hoofsaaklik eers Engelse liedjies, maar te danke aan sy Vrystaatse Engelse aksent en -woordeskat het hy vinnig in Afrikaans begin skryf. “Dis toe dat ek ontdek het hoeveel meer ek kan sê in my eie taal.” In graad agt het hy toe sy eerste Afrikaanse liedjie geskryf, Moenie Dink Nie Doen Net(die liedjie waarmee hy ingeskryf het). Dis vir Thys die heel lekkerste om voor ’n gehoor op te tree en die reaksie van die mense te ervaar. “Dit was nog altyd net ek en my kitaar.”.
Andrea beskou haarself as ‘n jong, dinamiese individu met ‘n passie vir musiek en haar moedertaal, Afrikaans. Sy het reeds van jongs af ’n liefde vir sang, drama en opvoerings en is tans die voorsanger in hulle skoolkoor. Andrea wil graag ‘n ambassadeur wees binne die plaasgemeenskap waar sy woon en het gewys op die opheffingswerk wat broodnodig in hulle gemeenskap is.
DNGKT Rieltappers is ’n groep seuns afkomstig van die plase rondom Wupperthal in die Cederberge, wat deel vorm van Die Nuwe Graskoue Trappers Rieldansgroep en sedert 2015 maak hulle deel uit van ’n nuwe dansgenre, die rieltap. Hul vernuftige voetwerk is ’n lus vir die oog en laat behoorlik die voete jeuk om saam te dans. Hierdie groep seuns se toewyding, harde werk en dissipline is bewonderenswaardig. Vervoer- en onderrigkostes staan tans in hul pad om hulle kuns te vervolmaak.
Martin het ‘n groot liefde vir musiek en sing gedurende Desembervakansies by Jakkalsvlei Wynlandgoed. Hy was vir ongeveer vyf jaar betrokke by die Suid-Kaapse Kinderkoor. Nadat die koor in 2015 deelgeneem het aan die Wêreld Koorspele in Latvia, Rusland en die kompetisie gewen het, is sy droom om die musiekwêreld te betree, versterk. Martin het ook die liedjie “Vreemdeling” geskryf wat deur die musikant, Ruan Wepener vroeër hierdie jaar vrygestel is. Martin gaan volgende jaar by Emendy in Pretoria swot om sy diploma in klankingenieurswese te verwerf, want sy droom is om ‘n klankingenieur te word tesame met musiekproduksie en die skryf van liedjies.
Maxwell is ‘n baie passievolle musikant wat positief na die lewe kyk. Musiek is ‘n groot deel van sy lewe en bied vir hom ‘n “gemaklike skuilplek van die wêreld af”. Hy is tans deel van hulle skool se Dynamix Jazz Band wat volgende jaar by die Cape Town lnternational Jazz Festival gaan optree. Maxwell is ook baie betrokke by die kerk en begelei hulle koor. Hy is die jongste orrelis. Sy droom is om sy eie klavier te koop, want afgesien van sy prestasies, het hy nie sy eie klavier nie. Maxwell sê hy wil graag terugploeg in die gemeenskap en die liefde vir musiek in sy gemeenskap ontwikkel. “Dit maak nie saak waarvandaan jy kom nie, maar meer oor waarnatoe jy op pad is. Solank jy ‘n droom het en aanhou probeer om dit te bereik, sal jy suksesvol wees.”
Liam sê sy middelnaam is Akademie en die natuur is sy wegbreekplek. “My inspirasie kom meestal van probleme, wat ek of ander, ervaar en beleef het.” Liam sê hy het van kleins af die begeerte gehad om te skep en glo sy storie word deur die lens vertel. Daarom skryf hy graag gedigte wat hy op visuele manier uitbeeld. Liam wil homself graag vestig as entrepreneur.